*Za ostale upotrebe, v. Manon Lescaut (razvrstavanje).*

**Manon Lesko** (*Manon Lescaut*) je opera (*dramma lirico*= u četiri čina za koju je muziku komponovao Đakoma Pučinija, premijerno izvedena 1893. Predstavlja treću po redu i najpopularniju od svih opera temeljenih na istoimenom romanu Antoana Fransoa Prevosta.

Libreto
-------

Ruđero Leonkavalo (*Ruggiero Leoncavallo*), Marko Praga (*Marco Praga*), Domeniko Oliva (*Domenico Oliva*), Luiđi Ilika (*Luigi Illica*), Đuzepe Đakoza (*Giuseppe Giacosa*) i Đulio Rikordi (*Giulio Ricordi*) prema romanu „*Priča o vitezu de Grijeu i Manon Lesko*" (*L’historie du chevailer des Grieux et de Manon Lescaut*) Antoana-Fransoa Prevosta (*Antoine-François Prévost*).

Praizvedba
----------

1. februar 1893. Torino u *Teatro Regio*.

Likovi i uloge
--------------

|  |  |  |
| --- | --- | --- |
| **Manon Lesko** (Manon Lescaut) |  | **sopran** |
| **Lesko** (Lescaut) | *njen brat, narednik kraljevske Garde* | **bariton** |
| **vitez de Grije** (Le Chevalier des Grieux) |  | **tenor** |
| **Žeron de Ravoar** (Geronte de Ravoir) | *glavni kraljevski rizničar* | **bas** |
| **Edmondo** (Edmondo) | *student* | **tenor** |
| **Krčmar** |  | **bas** |
| **Pevačica** |  | **mecosopran** |
| **Učitelj igranja** |  | **tenor** |
| **Gradski osvetljivač** |  | **tenor** |
| **Narednik kraljevskih strelaca** |  | **bas** |
| **Kapetan broda** |  | **bas** |
| **Vlasuljar** |  | *nema uloga* |

devojke, građani, narod, studenti, muzičari, gospoda, sveštenici, dvorske dame, strelci, mornari, pomorci (hor)

Mesto i vreme
-------------

Francuska i Severna Amerika, druga polovina XVIII veka.

Sadržaj
-------

### I čin

Na trgu ispred krčme u Amjenu, velika grupa ljudi, uključujući i de Grijea, čeka putničku kočiju. Među putnicima je i glavni rizničar Žeron, narednik Lesko i njegova sestra Manon. Muškarci uđu u krčmu, dok Manon ostaje napolju. De Grije se na prvi pogled zaljubi u nju. U razgovoru mu saopštava da prema očevim željama je obavezna da ode u samostan. Dolazi Edmondo, prijatelj de Grijea, i govori mu da Žeron planira da otme Manon. De Grije joj izjavljuje ljubav i poziva je da zajedno odbegnu. Dok studenti zadržavaju Leskoa i Žerona klađenjem, zaljubljeni par beži u Žeronovoj kočiji.

### II čin

Manon živi u Žeronovoj kući u Parizu, nakon što je napustila de Grijea kada mu je nestalo novaca. Umara je veličanstvenost zdanja i ponovo žudi za de Grijeovom ljubavi. Od brata saznaje da je on još voli, i uz Leskoovu pomoć se oni sastaju u istoj kući, ali ih Žeron iznenadi. De Grije požuruje Manon da pobegnu. Dok ona skuplja svoj nakit, straža i Žeron upadnu u sobu. On optužuje Manon za krađu i ona biva uhapšena i osuđena na progonstvo.

### III čin

De Grije pokušava da je spase potkupljujući stražu, ali bezuspešno: Manon mora brodom otići u Ameriku. Oni se opraštaju i narednik bukvalno mora da otrgne Manon iz zagrljaja; kapetan broda dozvoljava da de Grije ode sa njom.

### IV čin

Želja Manon za luksuzom primorava de Grijea na krađu u Nju Orleansu i oni beže iz grada. U pustinji, Manon pada od umora. De Grije zalud traži vodu i ona, poslednjim dahom ga uveravajući u svoju ljubav, umire na njegovim rukama.

Poznate muzičke numere
----------------------

* *Donna non vidi mai simile a questa!* (*Ženu još ne videh takvu*) – de Grijeov solilokvijum (I čin)
* *In quelle trine morbide* (*Među ovim zidovima*) – arija Manon (II čin)
* *Sola, perduta, abbandonata* (*Sama, zaboravljena, napuštena*) – arija Manon (IV čin)

Spoljašnje veze
---------------

***Manon Lescaut (Puccini)*** na Wikimedijinoj ostavi

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 174564214
* LCCN: no98015881
* GND: 300122330
* SUDOC: 035786434
* BNF: cb13917251g (podaci)

 |